Zagreb, 4. rujna 2018.g.

**Z A P I S N I K**

sa **21. sjednice** Povjerenstva za odlučivanje o sukobu interesa održane dana 4. rujna 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Tatijana Vučetić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 20. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **M-100/18, na zahtjev dužnosnice SLAVICE CVITANIĆ, članice Upravnog vijeća Hrvatske izvještajne novinske agencije,** izlaže predmet te navodi da dužnosnica traži mišljenje Povjerenstva je li državni dužnosnik ako je u Upravno vijeće HINA-e imenovana kao predstavnica radnika te je li se na nju povodom obnašanja te dužnosti primjenjuju odredbe ZSSI-a o nedopuštenom daru odnosno o obvezi prijave dara vrijednosti iznad 500,00 kn koji se sastoji u plaćanju troškova puta i boravka u stranoj zemlji, obzirom da je boravila u Hašemitskoj Kraljevini Jordan kao novinarka, kao i novinari iz drugih medijskih ustanova, a ne kao članica Upravnog vijeća HINA-e.

Izvjestitelj predlaže da se donese mišljenje da iako Zakonom o obvezama i pravimadržavnih dužnosnika koji taksativno određuje krug dužnosnika na koje se primjenjuju odredbe istog nije propisano da je član Upravnog vijeća HINA-a dužnosnik, Povjerenstvo smatra da je Slavica Cvitanić, povodom obnašanja dužnosti članice Upravnog vijeća HINA-e izabrane iz redova zaposlenika HINA-e dužnosnica u smislu članka 3. stavka 2. ZSSI-a, imajući u vidu način imenovanja, mandatno razdoblje te ovlasti Upravnog vijeća HINA-e, o čemu je Povjerenstvo obavijestilo HINA-a dopisom od 30. prosinca 2014.g. Povjerenstvo smatra da dužnosnica, zaposlena na radnom mjestu novinarke-urednice u Gospodarskoj redakciji HINA-e, nije bila obveznik postupanje sukladno odredbama ZSSI-a tijekom boravka na službenom putu od 7. – 11. svibnja 2018.g. u Kraljevini Jordan, kamo je odlukom glavnog urednika u okviru navedenog radnog mjesta upućena izvještavati sa manifestacije Godišnji sastanak Europske banke za obnovu i razvitak, slijedom čega njezin boravak niti plaćanje troškova puta i boravka u toj zemlji od strane privatne poslovne banke nije povezano s obnašanjem dužnosti članice Upravnog vijeća HINA-e. Za dopuštenost primitka navedenog dara u obavljanju novinarske djelatnosti mjerodavne su odredbe Kodeksa časti hrvatskih novinara. Nadalje ukoliko bi dužnosnici bili plaćeni troškovi puta i boravka u svezi s obnašanjem dužnosti članice Upravnog vijeća HINA-e, radilo bi se o primanju nedopuštenog dara koje je povezano s obnašanjem dužnosti iz članka 3. stavka 2. ZSSI-a te mogućoj povredi članka 11. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **M-107/18, na zahtjev dužnosnice KLEMENTINE KARANOVIĆ, općinske načelnice Općine Majur,** izlaže predmet te navodi da je dužnosnica podnijela zahtjev za mišljenjem u kojem ističe da je Općina Majur potpisala ugovor za financiranje projekta „Zaželi i mi smo tu“ u sklopu programa zapošljavanja žena „Zaželi“ koji je u cijelosti financiran iz Europskog socijalnog fonda. U sklopu navedenog projekta predviđeno je zapošljavanja 10 ženskih osoba s ciljem pružanja pomoći osobama starije životne dobi na području Općine Majur. Nadalje, Općina Majur objavila je Oglas za prijem u radni odnos na određeno vrijeme za 10 izvršiteljica na radnom mjestu radnice za potporu i podršku starijim osobama i osobama u nepovoljnom položaju u sklopu projekta „Zaželi i mi smo tu“. Povjerenstvo za provedbu Oglasa utvrdilo je da je 12 od 13 zaprimljenih prijava potpuno te su iste upućene u daljnji postupak. Dužnosnica nadalje navodi da se na natječaj javila i njena sestra te da je podnijela potpunu dokumentaciju pa je upućena u daljnji postupak. S obzirom da nakon provedenog postupka, općinska načelnica donosi odluku o odabranim kandidatima, dužnosnica od Povjerenstva traži mišljenje s uputama za postupanje u cilju izbjegavanja sukoba interesa.

Izvjestiteljica predlaže da se donese mišljenje da sukladno odredbama ZSSI-a nema zapreka da se sestra dužnosnice zaposli na radnom mjestu radnice za potporu i podršku starijim osobama u nepovoljnom položaju u sklopu projekta „Zaželi i mi smo tu“ te nadalje da se ukaže dužnosnici da se u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost općinske načelnice Općine Majur koristila za probitak povezane osobe, izuzme od svakog, pa i posrednog, oblika sudjelovanja u provedbi postupka zapošljavanja na temelju objavljenog Oglasa za zapošljavanje u sklopu projekta „Zaželi i mi smo tu“, a posebice od donošenja odluke o odabiru kandidatkinja te od potpisivanja ugovora o radu s istima. U svrhu očuvanja vlastitog integriteta i jačanja transparentnosti u obnašanju javnih dužnosti, obvezna je članovima Općinskog vijeća Općine Majur, kao i članovima Povjerenstva za provedbu Oglasa za zapošljavanje u sklopu projekta „Zaželi i mi smo tu“, deklarirati da je sestra dužnosnice podnijela prijavu na objavljeni oglas raspisan od strane Općine Majur. Istu okolnost dužnosnica je dužna objaviti na službenim internetskim stranicama Općine Majur.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-108/18, na zahtjev dužnosnika MIHAELA KURTEŠA, zamjenika općinskog načelnika Općine Perušić,** izlaže predmet te navodi da je dužnosnik podnio zahtjev za mišljenjem može li za određene pravne ili fizičke osobe napisati ili provesti projekt ili postupak javne nabave, a nije vezano za Općinu Perušić u kojoj obnaša javnu dužnost s obzirom da posjeduje određene certifikate (javna nabava, voditelj izrade i provedbe projekata financiranih iz EU fondova), a u okruženju ne postoje osobe koje imaju iste certifikate.

Izvjestiteljica predlaže da se donese mišljenje da dužnosnik može za vrijeme obnašanja dužnosti zamjenika općinskog načelnika Općine Perušić na temelju sklopljenog ugovora o djelu za pojedinu fizičku ili pravnu osobu obavljati posao izrade dokumentacije u postupcima javne nabave, kao i radnje provođenja postupaka javne nabave, ukoliko nije riječ o stalnom i redovitom obavljanju poslova, uz obvezu da u izvješću o imovinskom stanju dužnosnika prijavi Povjerenstvu prihode stečene na temelju obavljenih poslova, istekom godine u kojoj su prihodi ostvareni. Također da se dužnosnik uputi da se obrati Povjerenstvu prije sklapanja svakog pojedinačnog posla.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Ileković-Jozić kao izvjestiteljica u predmetu **M-109/18, na zahtjev dužnosnika IGORA BRAJDIĆA, zamjenika gradonačelnika Grada Bjelovara,** izlaže predmet te navodi da je dužnosnik zatražio mišljenje vezano uz ispunjavanje imovinske kartice te postavio pitanje može li biti član nadzornog odbora, bez primanja naknade te ističe da u ovom slučaju nije trenutno član ni u jednom nadzornom odboru i upravnom vijeću. Nadalje navodi da je rješenjem o nasljeđivanju postao vlasnik pokretnina odnosno poslovnih udjela u trgovačkom društvu pa ga zanima procedura radi evidentiranja nastale promjene u  imovinskoj kartici posebno ako se radi o udjelu većem od 0,5% u trgovačkom društvu. Nadalje pojašnjava kako u pogledu članstva u Nadzornom odboru, tako i u pogledu prijave podataka o udjelu u temeljnom kapitalu trgovačkog društva, misli na trgovačko društvo HIDROREGULACIJA d.d. odnosno na dionice toga trgovačkog društva, koje je naslijedio.

Izvjestiteljica predlaže da se donese mišljenje da dužnosnik ne može za vrijeme obnašanja dužnosti, kao niti dvanaest mjeseci nakon prestanka obnašanja dužnosti, biti članom uprave i nadzornog odbora trgovačkih društava pa tako ne može obavljati ni funkciju člana Nadzornog odbora trgovačkog društva HIDROREGULACIJA d.d., u kojem je naslijedio dionice. Ukoliko je dužnosnik nasljeđivanjem postao nositeljem 0,5% ili više dionica trgovačkog društva HIDROREGULACIJA d.d., dužan je upravljačka prava na temelju svojih udjela u vlasništvu (temeljnom kapitalu) navedenog trgovačkog društva, za vrijeme obnašanja dužnosti, prenijeti na drugu osobu ili posebno tijelo, kao povjerenika. Nadalje izvjestiteljica predlaže da se dužnosniku pojasni način ispunjavanja izvješća o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Predsjednica Povjerenstva kao izvjestiteljica u predmetu **M-111/18, na zahtjev dužnosnice IVANE MARKOVIĆ, gradonačelnice Grada Supetra,** izlaže predmet te navodi da u zahtjevu za mišljenje dužnosnica ističe kako Grad Supetar provodi program pod nazivom „Sritna dica-sritan grad – Supetar grad sretne djece" kojim su donesene 4 Odluke koje pomažu djeci i roditeljima od rođenja do odlaska na fakultet. U sklopu toga projekta sva djeca od 1. do 8. razreda osnovne škole, sa prebivalištem na području Grada Supetra, imaju osigurane radne bilježnice i pisanke. Nabavka je išla automatski za ukupan broj učenika po popisu koji je Grad Supetar dobio od osnovnih škola. Kako je i dijete dužnosnice jedan od polaznika 3. razreda, koji obuhvaća Program traži mišljenje Povjerenstva može li biti uključena u navedenu mjeru unutar ovoga projekta koji se provodi.

Izvjestiteljica predlaže da se donese mišljenje da dodjela radnih bilježnica i pisanki djetetu dužnosnice u sklopu programa „Sritna dica-sritan grad – Supetar grad sretne djece", sama po sebi ne predstavlja povredu odredbi ZSSI-a, budući da su ovom mjerom programa obuhvaćena sva djeca osnovnih škola na području Grada Supetra.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tončica Božić kao izvjestiteljica u predmetu **P-275/18, na zahtjev Martine Bozok iz trgovačkog društva PHOENIX d.o.o.,** izlaže predmet te navodi da je podnesen zahtjev za očitovanjem u kojem se u bitnome ističe da je Grad Orahovica objavio Javni poziv za dodjelu potpora iz programa poticanja razvoja poduzetništva Grada Orahovice u 2018.g. kojim se provode mjere s ciljem jačanja poduzetnika na tržištu te podizanja razine poduzetničkih znanja i vještina. Trgovačko društvo Phoenix d.o.o. prijavilo bi se na navedeni Javni poziv za mjeru: Potpore za nabavu i ugradnju strojeva i opreme u visini 50% troškova, a najviše do iznosa od 50.000,00 kn. S obzirom da je jedan od direktora trgovačkog društva Pheonix d.o.o. dužnosnik Dalibor Fofonjka, zamjenik gradonačelnika Grada Orahovice, podnositeljica zahtjeva od Povjerenstva traži mišljenje može li se navedeno trgovačko društvo prijaviti na Javni poziv raspisan od strane navedene jedinice lokalne samouprave.

Izvjestiteljica predlaže da se donese očitovanje da na temelju članka 17. stavka 1. ZSSI-a trgovačko društvo Phoenix d.o.o. u kojem dužnosnik Dalibor Fofonjka ima udio u vlasništvu ne može stupati u poslovne odnose s Općinom Orahovica kao tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**